**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL Klaipėdos miesto savivaldybės gyventojų SVEIKATOS PRIEŽIŪROS RĖMIMO IŠ SAVIVALDYBĖS BIUDŽETO TVARKOS APRAŠO patvirtinimo“ PROJEKTO**

1. **Projekto rengimą paskatinusios priežastys.**

Savivaldybė, siekdama užtikrinti tinkamą ir prieinamą sveikatos priežiūrą visiems gyventojams, vadovaudamasi Lietuvos Respublikos sveikatos sistemos įstatymo 48 straipsniu gali remti sveikatos priežiūros paslaugas. Klaipėdos miesto savivaldybės taryba 2011-09-22 sprendimu Nr. T2-280 yra patvirtinusi Klaipėdos miesto savivaldybės gyventojų sveikatos priežiūros rėmimo iš savivaldybės biudžeto tvarkos aprašą, kuris reglamentavo dantų protezavimo Klaipėdos miesto gyventojams išlaidų kompensavimą. 2011 m. iš savivaldybės biudžeto skirta 100 tūkst. Lt (kompensuota 94 asmenims), 2017 m. – 50 tūkst. Eur. (kompensuota 130 asmenų). 2018 m. tam skirta 50 tūkst. Eur., tačiau Klaipėdos teritorinė ligonių kasa raštu informavo, kad pasikeitus teisės aktams nebėra galimybės vykdyti Klaipėdos miesto savivaldybės tarybos 2011-09-22 sprendimu Nr. T2-280 patvirtintos tvarkos ir būtina ją keisti.

1. **Parengto projekto tikslai ir uždaviniai.**

Šiuo sprendimo projektu siekiama:

1. Patvirtinti naują Klaipėdos miesto savivaldybės gyventojų sveikatos priežiūros rėmimo iš savivaldybės biudžeto tvarkos aprašą;
2. Pripažinti netekusiu galios Klaipėdos miesto savivaldybės tarybos 2011 m. rugsėjo 22 d. sprendimą Nr. T2-280 „Dėl Klaipėdos miesto savivaldybės gyventojų sveikatos priežiūros rėmimo iš savivaldybės biudžeto tvarkos aprašo patvirtinimo“.
3. **Kaip šiuo metu yra teisiškai reglamentuojami projekte aptarti klausimai.**

Savivaldybės remiamai sveikatos priežiūrai priskiriamos Lietuvos Respublikos sveikatos sistemos įstatymo 48 straipsnyje numatytos sveikatos priežiūros paslaugos, kurios gali būti papildomai finansuojamos iš Savivaldybės biudžeto lėšų. Šio įstatymo 48 str. 9 punktas suteikia teisę Savivaldybės tarybai nustatyti ir kitas savivaldybės remiamas sveikatos priežiūros paslaugas, nustatant ir jų teikimo tvarką.

1. **Kokios numatomos naujos teisinio reglamentavimo nuostatos ir kokių rezultatų laukiama.**

Klaipėdos miesto savivaldybė, patvirtinusi naują, teisės aktus ir šių dienų realijas atitinkantį, Klaipėdos miesto savivaldybės gyventojų sveikatos priežiūros rėmimo iš Savivaldybės biudžeto tvarkos aprašą, sudarys teisines galimybes skirti Savivaldybės biudžeto lėšas savo teritorijos gyventojų sveikatos priežiūros rėmimui. Taip bus gerinama asmens sveikatos priežiūros paslaugų kokybė bei prieinamumas gyventojams, prisidedant prie efektyvios asmens sveikatos priežiūros sistemos kūrimo.

Siūlomos remti šios sveikatos priežiūros sritys:

- asmens sveikatos priežiūros paslaugos, nefinansuojamos iš Privalomojo sveikatos draudimo fondo lėšų arba finansuojamos nepakankamai, dėl ko susidaro pacientų laukimo eilės pas sveikatos priežiūros specialistus, pvz., mažinti asmenų dantų protezavimo laukimo eilę (2017 m. rugsėjo 1 d. kompensuojamo dantų protezavimo eilėje laukė 11069 Klaipėdos miesto gyventojų (t.y. laukti reikia apie 4 metus);

- sveikatos priežiūros specialistų pritraukimas ir/ar išlaikymas (pvz., sveikatos priežiūros specialistų emigracija, medikų bendruomenės senėjimas (prognozuojama, kad 40**–**60 proc. dabar dirbančių medicinos specialistų dėl savo amžiaus paliks darbo rinką iki 2025 m.), jaunų specialistų pritraukimo sunkumai ir kt. sukuria sveikatos priežiūros specialistų įstaigose trūkumo problemą. Teisės aktų nustatyta norma, kad prie šeimos gydytojo gali būti prirašyta 950-1550 pacientų. Klaipėdos mieste prie šeimos gydytojų 2017 m. buvo prisirašę 179947 gyventojai, šeimos gydytojų buvo 143, t.y. kol kas norma neviršijama – 1 Klaipėdos miesto šeimos gydytojui statistiškai tenka 1258 prirašyti gyventojai.

Klaipėdos mieste didžiausias trūkumas specialistų konsultantų (Klaipėdos teritorinės ligonių kasos pateikta statistika) (problematiškiausia paraudoninta):

|  |  |  |
| --- | --- | --- |
| 2016-07-01 - 2017-06-30 suteiktos ambulatorinės asmens sveikatos priežiūros paslaugos 1000-ui prisirašiusių gyventojų | | |
| **Paslaugos pavadinimas** | **Lietuvos** | **Klaipėdos m. sav.** |
|
| **GYDYTOJŲ SPECIALISTŲ KONSULTACIJOS** | | |
| Anesteziologo reanimatologo | 10,2 | 8,9 |
| Burnos chirurgo | 21,0 | 2,0 |
| Chirurgo | 60,4 | 43,4 |
| Darbo medicinos gydytojo | 0,6 | 0,3 |
| Dietologo | 1,8 | 0,5 |
| Endoskopuotojo | 38,2 | 30,0 |
| Ftiziatro | 0,3 | 0,2 |
| Gastroenterologo | 22,9 | 20,9 |
| Genetiko | 3,2 | 2,4 |
| Infektologo | 12,4 | 11,7 |
| Kardiologo | 107,9 | 73,7 |
| Klinikinio fiziologo | 7,7 | 1,7 |
| Koloproktologo | 2,7 | 0,2 |
| Nefrologo | 10,4 | 9,9 |
| Neurologo | 127,5 | 64,7 |
| Oftalmologo | 175,6 | 131,6 |
| Onkologo radioterapeuto | 6,5 | 5,3 |
| Ortodonto odontologo | 9,3 | 1,4 |
| Ortopedo traumatologo | 149,1 | 112,3 |
| Otorinolaringologo | 130,1 | 122,2 |
| Pulmonologo | 35,2 | 27,7 |
| Radiologo | 536,1 | 466,2 |
| Vaikų chirurgo | 15,4 | 9,5 |
| Vaikų ftiziatro | 0,2 | 0,0 |
| Vaikų hematologo | 2,1 | 1,6 |
| Vaikų ir paauglių psichiatro | 1,5 | 0,7 |
| Vaikų ligų gydytojo | 27,8 | 22,7 |
| Vaikų odontologo | 3,4 | 0,0 |
| Vaikų pulmonologo | 11,8 | 8,9 |
| Vaikų urologo | 1,8 | 0,2 |

- asmens sveikatos priežiūros įstaigų personalo kvalifikacijos kėlimas, tobulinimas;

- modernių informacinių, diagnostikos ir gydymo technologijų diegimas asmens sveikatos priežiūros įstaigoje; pvz., prisidėjimas prie e-sveikatos sistemos (e-recepto, e-registracijos, e-kortelės, e-siuntimo ir kt.) spartesnio diegimas;

- aplinkos pritaikymas asmens sveikatos priežiūros įstaigos personalui ir pacientui, pvz., aplinkos pritaikymas neįgaliesiems pacientams ir kt.;

- kitų būtinų ir neatidėliotinų sveikatos priemonių, pagrįstų atsižvelgiant į aktualias Klaipėdos miesto problemas, visiškas ar dalinis finansavimas, pvz., budinčio odontologo (pirminės odontologinės asmens sveikatos priežiūros paslaugų teikimas švenčių ir savaitgalių dienomis visą parą) išlaikymas.

**5**. **Galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta.**

Neigiamų sprendimo priėmimo pasekmių nenumatoma.

1. **Jeigu sprendimui įgyvendinti reikia kitų teisės aktų, – kas ir kada juos turėtų parengti, šių aktų metmenys.**

Kadangi Savivaldybės remiamų sveikatos priežiūros paslaugų rėmimo procedūras organizuoti ir vykdyti pavedama Klaipėdos miesto savivaldybės administracijai, Savivaldybės administracijos direktoriaus įsakymu bus patvirtinta Savivaldybės remiamų sveikatos priežiūros paslaugų rėmimo procedūrų organizavimo ir vykdymo tvarka.

1. **Kiek biudžeto lėšų pareikalaus ar leis sutaupyti projekto įgyvendinimas (pateikiami įvertinimai artimiausiems metams ir tolesnei ateičiai), finansavimo šaltiniai.**

Nėra.

1. **Sprendimo projekto rengimo metu atlikti vertinimai ir išvados, konsultavimosi su visuomene metu gauti pasiūlymai ir jų motyvuotas vertinimas (atsižvelgta ar ne).**

Neigiamų vertinimų negauta.

**9. Sprendimo projekto autorius ar autorių grupė, sprendimo projekto iniciatoriai.**

Sprendimo projekto iniciatorius – Klaipėdos miesto savivaldybės administracijos Sveikatos apsaugos skyrius. Sprendimo projektą parengė Sveikatos apsaugos skyriaus vyriausioji specialistė R. Perminienė.

**10. Kiti reikalingi pagrindimai ir paaiškinimai.**

Naujasis Klaipėdos miesto savivaldybės gyventojų sveikatos priežiūros rėmimo iš savivaldybės biudžeto tvarkos aprašas reglamentuos remiamas sveikatos priežiūros sritis, administravimą bei atsiskaitymą ir kontrolę.

PRIDEDAMA:

1. Klaipėdos teritorinės ligonių kasos 2018-04-19 rašto Nr. R1-2366 kopija, 1 lapas.
2. Teisės aktų išrašas, 6 lapai.

Sveikatos apsaugos skyriaus vedėja Janina Asadauskienė